Document ID: 31997R0478

KOMISSION ASETUS (EY) N:o 478/97,
annettu 14 päivänä maaliskuuta 1997,
neuvoston asetuksen (EY) N:o 2200/96 soveltamista koskevista yksityiskohtaisista säännöistä tuottajaryhmittymien esihyväksynnän osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 48 artiklan,
sekä katsoo, että
asetuksen (EY) N:o 2200/96 14 artiklassa säädetään, että uusilla tuottajaryhmittymillä tai sellaisilla tuottajaryhmittymillä, joita ei ole vielä hyväksytty neuvoston asetuksen (ETY) N:o 1035/72 (2), sellaisena kuin se on viimeksi muutettuna komission asetuksella (EY) N:o 1363/95 (3), mukaisesti, on mahdollisuus siirtymäaikaan eli esihyväksyntään täyttääkseen asetuksen (EY) N:o 2200/96 11 artiklassa vahvistetut hyväksymisen edellytykset; tämän vuoksi on vahvistettava tietyt edellytykset esihyväksynnän myöntämiseksi suunnitelman esittäville tuottajaryhmille,
vakaiden tuottajaorganisaatioiden luomisen edistämiseksi ja yhteisen markkinajärjestelyn tavoitteiden toteuttamiseksi kestävällä tavalla esihyväksyntä olisi myönnettävä ainoastaan sellaisille tuottajaryhmille, jotka voivat osoittaa kykynsä mukautua kaikkiin asetuksen (EY) N:o 2200/96 11 artiklan edellytyksiin määräajassa,
jotta tuottajaryhmittymät voisivat mukautua asteittain asetuksen (EY) N:o 2200/96 11 artiklassa ja komission asetuksessa (EY) N:o 412/97 (4) tuottajaorganisaatioiden hyväksymisestä säädettyihin edellytyksiin, on säädettävä edellä mainittuja edellytyksiä vähemmän tiukoista edellytyksistä esihyväksymisen osalta; jäsenvaltioille on myös annettava lupa vahvistaa tässä asetuksessa säädettyjä edellytyksiä tiukemmat edellytykset, jotka eivät kuitenkaan saa olla asetuksen (EY) N:o 2200/96 11 artiklassa ja asetuksessa (EY) N:o 412/97 säädettyjä edellytyksiä tiukempia eri jäsenvaltioiden erilaisten tuotannon ja kaupanpidon tilanteiden huomioon ottamiseksi,
hyväksyttyjen tuottajaorganisaatioiden rakenteiden mukautusten mahdollistamiseksi asetuksen (EY) N:o 2200/96 11 artiklan 1 kohdan c alakohdan 2 alakohdassa säädettyä velvoitetta voi edellyttää ainoastaan, kun esihyväksytty ryhmittymä saa hyväksynnän, sanotun kuitenkaan rajoittamatta jäsenvaltioiden mahdollisuutta vahvistaa tiukempia edellytyksiä,
jotta tuottajaryhmittymät voisivat esittää hyväksymissuunnitelman asetuksen (EY) N:o 2200/96 14 artiklan mukaisesti, on esitettävä tarkat tiedot, jotka tuottajaryhmittymä velvoitetaan toimittamaan suunnitelman yhteydessä,
jotta tuottajaryhmät täyttäisivät helpommin hyväksymisedellytykset, on tarpeen sallia muutosten tekeminen hyväksymissuunnitelmaan; tästä syystä on säädettävä, että jäsenvaltio voi pyytää tuottajaryhmittymiltä korjaavia toimenpiteitä sen varmistamiseksi, että suunnitelma toteutetaan,
tuottajaryhmittymä voi täyttää asetuksen (EY) N:o 2200/96 11 artiklassa ja asetuksessa (EY) N:o 412/97 vahvistetut edellytykset ennen hyväksymissuunnitelman päättymistä; olisi annettava säännöksiä, joiden avulla kyseisellä ryhmittymällä on mahdollisuus esittää hyväksymishakemus kyseisten asetusten mukaisesti; johdonmukaisuuden vuoksi tällaisen hyväksynnän myöntäminen tuottajaryhmittymille merkitsee hyväksymissuunnitelman päättymistä,
jotta esihyväksytyille tuottajaryhmittymille annettaisiin tilaisuus panna toimintaohjelmansa täytäntöön komission asetuksen (EY) N:o 411/97 (5) mukaisesti heti hyväksymisestä alkaen, olisi säädettävä, että kyseisillä ryhmittymillä on mahdollisuus esittää toimintaohjelmaluonnos hyväksymishakemuksen esittämisen yhteydessä,
yhteisen markkinajärjestelyn moitteettoman hallinnon varmistamiseksi jäsenvaltioiden olisi toimitettava komissiolle säännöllisesti tiedot esihyväksymisten myöntämistilanteesta sekä alan kehityksestä asetuksen (EY) N:o 412/97 9 artiklan mukaisesti, ja
tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan asetuksen (EY) N:o 2200/96 14 artiklassa tarkoitettujen tuottajaryhmittymien esihyväksymisen vähimmäisvaatimukset.
Jäsenvaltiot voivat säätää tämän asetuksen säännöksiä tiukemmista edellytyksistä ja lisävaatimuksista.
2 artikla
1. Uusien tuottajaryhmittymien tai ryhmittymien, joita ei ole hyväksytty asetuksen (ETY) N:o 1035/72 mukaisesti ja jotka hakevat asetuksen (EY) N:o 2200/96 14 artiklan mukaisesti esihyväksymistä, on esitettävä hyväksymistä koskeva suunnitelma sen jäsenvaltion toimivaltaiselle viranomaiselle, jossa tuottajaryhmittymän päätoimipaikka sijaitsee.
2. Hyväksymissuunnitelma toteutetaan vuosittaisissa jaksoissa siitä päivästä alkaen, jolloin toimivaltainen kansallinen viranomainen on hyväksynyt suunnitelman. Sen kesto ei saa ylittää viittä vuotta mainitusta päivästä.
3 artikla
1. Hyväksymissuunnitelmaa esitettäessä tuottajaryhmittymän on:
a) täytettävä asetuksen 2200/96 11 artiklan 1 kohdan a ja b alakohdan, c alakohdan 4 alakohdan, d alakohdan ja 2 kohdan b alakohdan edellytykset,
b) esitettävä todisteet siitä, että
1) siihen kuuluu vähimmäismäärä tuottajia, joka on puolet asetuksen (EY) N:o 412/97 liitteissä I ja II vahvistetusta määrästä kuitenkin niin, että määrä on vähintään viisi,
2) jäsentuottajat tuottavat kaupan pidettäviä tuotteita vähimmäismäärän, joka on vähintään 50 prosenttia asetuksen (EY) N:o 412/97 liitteissä I ja II olevasta vähimmäistuotantomäärästä,
2. Jos jäsenvaltio soveltaa asetuksen (EY) N:o 412/97 2 artiklan 2 kohtaa, siinä olevan kaupan pidettävän tuotannon vähimmäismäärän on oltava vähintään kahdeksan prosenttia; asetuksen (EY) N:o 2200/96 11 artiklan 1 kohdan a alakohdan i-iv alakohdassa tarkoitettujen tuottajaryhmittymien osalta tuottajien vähimmäismäärä on kymmenen ja saman artiklan 1 kohdan a alakohdan vi ja vii alakohdassa sekä 3 kohdassa tarkoitettujen tuottajaryhmittymien osalta viisi,
3. Asetuksen (EY) N:o 412/97 säännöksiä noudattaen soveltuvin osin, kyseisen asetuksen 7 artiklaa lukuun ottamatta.
4 artikla
1. Hyväksymissuunnitelmassa on oltava vähintään seuraavat seikat:
a) suunnitelman kesto,
b) lähtötilanteen kuvaus erityisesti jäsentuottajien määrän osalta sekä täydelliset tiedot jäsenistä, tuotannosta, kaupan pitämisestä ja infrastruktuurista,
c) suunnitelman tavoitteet,
d) toteutettavat toimet ja tarvittavat keinot kullekin suunnitelman toteuttamisvuodelle asetettujen tavoitteiden saavuttamiseksi sekä kustannushyötyarvio,
e) toimet, jotka on toteutettava asetuksen (EY) N:o 2200/96 11 artiklan 1 kohdan c alakohdan 1, 2, 3 ja 5 alakohdassa sekä asetuksessa (EY) N:o 412/97 olevien edellytysten täyttämiseksi viimeistään hyväksymissuunnitelman lopussa.
2. Tämän artiklan 1 kohdan d alakohdassa tarkoitettuihin toimiin sisältyvät erityisesti asetuksen (EY) N:o 2200/96 11 artiklan 2 kohdan c ja d alakohdassa tarkoitetut toimet sekä seuraavat tekijät, joita voidaan toteuttaa porrastetusti suunnitelman kestoaikana:
a) asetuksen (EY) N:o 2200/96 11 artiklan 1 kohdan c alakohdan 3 alakohdan säännösten soveltaminen,
b) tuotannon suunnittelu,
c) myyntistrategia, myyntiketjujen kehittäminen ja myynninedistäminen,
d) toimet tuotteiden laadun parantamiseksi,
e) henkilöstön vahvuus.
Suunnitelmassa on erityisesti oltava arvio sen toteuttamiskustannuksista toimittain jaoteltuna ja kullekin toteuttamisvuodelle jaksotettuna.
3. Toimivaltainen kansallinen viranomainen tekee päätöksen hyväksymissuunnitelman luonnoksesta kolmen kuukauden kuluessa suunnitelmaluonnoksen ja kaikkien siihen liittyvien perustelujen vastaanottamisesta.
4. Toimivaltaisen kansallisen viranomaisen on varmistettava, että:
a) 1 kohdan b ja c alakohdan mukaisesti annetut tiedot ovat oikeita, ja tämä on tehtävä kaikin tarvittavin keinoin, mukaan lukien paikan päällä tehtävät tarkastukset,
b) suunnitelma on taloudellisesti johdonmukainen, teknisesti laadukas, investointisuunnitelman arvioiden perusteet ovat asianmukaisia ja sen toteuttaminen on ohjelmaperusteista.
5. Tapauksen mukaan toimivaltainen kansallinen viranomainen
a) hyväksyy suunnitelman ja myöntää esihyväksynnän,
b) esittää muutoksia suunnitelmaan; hyväksyntä voidaan antaa ainoastaan esitetyt muutoksen sisältävälle suunnitelmalle,
c) hylkää suunnitelman.
6. Ennen esihyväksynnän myöntämistä jäsenvaltion on ilmoitettava päätöksestään komissiolle asetuksen (EY) N:o 2200/96 14 artiklan 4 kohdan mukaisesti.
Jäsenvaltio ilmoittaa päätöksensä tuottajaryhmittymälle.
Tuottajaryhmittymän hyväksymissuunnitelman hyväksymisilmoitusta seuraavan kuukauden aikana jäsenvaltion on ilmoitettava komissiolle tuottajaryhmittymän viitetiedot, esihyväksynnän päivämäärä ja suunnitelman kesto.
5 artikla
1. Hyväksymissuunnitelman toteuttaminen aloitetaan sen hyväksymistä seuraavan kuukauden ensimmäisenä päivänä.
2. Tuottajaryhmittymät voivat hakea suunnitelmaan muutoksia liittäen mukaan perusteena olevat asiakirjat,
Toimivaltaisen viranomaisen on perustelujen tarkastelun jälkeen tehtävä päätös suunnitelman muutoksista kolmen kuukauden kuluttua siitä, kun muutosesitys on vastaanotettu. Jos muutosesityksestä ei tehdä päätöstä edellä mainitussa määräajassa, sitä pidetään hylättynä.
6 artikla
Tuottajaryhmittymän on toimitettava jäsenvaltion toimivaltaiselle viranomaiselle jäljennös kuluneen tilivuoden kirjanpidosta viimeistään hyväksymissuunnitelman soveltamisvuoden päättämistä seuraavan neljännen kuukauden aikana.
7 artikla
1. Toimivaltaisen kansallisen viranomaisen on valvonnan ja tarkastusten avulla varmistettava vuosittain suunnitelman eteneminen ja toteutusvaihe. Sen on erityisesti todettava niiden toimien toteutusvaihe, jotka on toteutettava asetuksen (EY) N:o 2200/96 11 artiklassa sekä asetuksessa (EY) N:o 412/97 säädettyjen edellytysten täyttämiseksi viimeistään hyväksymissuunnitelman lopussa.
2. Toimivaltainen kansallinen viranomainen voi pyytää tuottajaryhmittymää toteuttamaan korjaavia toimenpiteitä, jos se toteaa suunnitelman toteuttamisessa viivästyksiä, jotka uhkaavat suunnitelman toteuttamista.
Jäsenvaltion on ilmoitettava päätöksestään komissiolle.
8 artikla
Tuottajaryhmittymä, joka panee hyväksymissuunnitelman täytäntöön, voi esittää koska tahansa asetuksen (EY) N:o 2200/96 11 artiklan mukaisen hyväksymishakemuksen asetuksessa (EY) N:o 412/97 säädetyin edellytyksin. Kyseinen ryhmittymä voi esittää toimintaohjelmaluonnoksen tämän hakemuksen jättöpäivästä asetuksessa (EY) N:o 411/97 säädetyin edellytyksin.
9 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 1997.

Labels: 17
6